**Vedtægter for Dansk Karate Forbund**

**Love for Dansk Karate Forbund**

Revideret den [●] 2016

# § 1 Navn

Forbundets navn er Dansk Karate Forbund (“D.Kar.F.”). Forbundets hjemsted er Brøndby kommune.

# § 2 Formål og definition

1. Forbundets formål er at lede og udvikle samarbejde mellem danske amatørklubber i hvilke der dyrkes karate.
2. D.Kar.F. afholder stævner i henhold til (i) reglerne for World Karate Federation (”WKF”) og (ii) stilarter under D.Karf.F.
3. Ved karate forstås i disse love traditionel og sportskarate, som kan indeholde følgende grundelementer:
4. Kihon (grundteknik)
5. Kata (sammensatte øvelser)
6. Kumite (kamp mellem to eller flere personer)
7. Forbundet er medlem af Danmarks Idrætsforbund (“DIF”), WKF, European Karate Federation (“EKF”) og Nordic Karate Federation (“NKF”).
8. Forbundet er underkastet DIF, WKF, EKF og NKF’s love, ordens- og udelukkelsesbestemmelser samt alle i henhold hertil af organisationerne og deres organer trufne bestemmelser. Forbundet yder DIF og WKF samt disses organer enhver bistand, der måtte forlanges til varetagelse af organisationens opgaver, herunder i samarbejde med organisationen at gennemføre fornøden dopingkontrol ved DIF’s foranstaltning.

# § 3 Kriterier for medlemskab

1. Enhver amatørklub, hvis formål er at give medlemmerne mulighed for at dyrke karate, jf. § 2 litra C, kan som udgangspunkt optages i D.Kar.F.
2. Optagelse kan dog efter omstændighederne nægtes ud fra en afvejning af, hvad behovet til foreningen tilsiges. Der kan eksempelvis lægges vægt på behovet for beskyttelsen af den interne disciplin, foreningens anseelse, omdømme og ånd og, at de almindelige foreningsfunktioner skal kunne forløbe glidende.
3. Optagelse sker efter generalforsamlingens beslutning, jf. § 3 F.
4. Generalforsamlingen kan ophæve medlemskabet for klubber, der ikke opfylder kriterierne for optagelse i forbundet.
5. Forbundets bestyrelse kan under iagttagelse af disse loves sanktionsbestemmelser for kortere eller længere periode tildele en medlemsklub karantæne eller eksklusion, hvis den deltager i idrætsaktiviteter, der er i strid med de for forbundet gældende regler, jf. § 2 D, hvilket omfatter WKF’s forbud mod at deltage i idrætsaktiviteter med eller arrangeret af dissidentforbund. Den klub, der er tildelt karantæne eller meddelt eksklusion, har ret til at få spørgsmålet om karantænen eller eksklusionen og disses varighed afprøvet på den ordinære generalforsamling.
6. Begæring om optagelse skal fremsættes til forbundets adresse på et af bestyrelsen udarbejdet skema og være bilagt klubbens love. Klubber, der opfylder forbundets kriterier for medlemskab, kan på bestyrelsens beslutning associeres indtil førstkommende generalforsamling. Associerede klubber kan deltage i D.Kar.F.’s sportslige aktiviteter, men har ikke repræsentationsret på generalforsamlingen. En klub, der ønsker optagelse i D.Kar.F., møder op på den generalforsamling, hvor der skal træffes beslutning om optagelse, og giver en kort præsentation af klubben.
7. Udmeldelse af D.Kar.F. skal ske skriftligt til forbundets adresse med mindst 3 måneders varsel til en 1. januar
8. Forbundet meddeler enhver til- og afgang af medlemsklubber til DIF.
9. For associering og medlemskab i D.Kar.F. betaler hver klub et årligt kontingent, der fastsættes af generalforsamlingen efter bestyrelsens indstilling.

# § 4 Karatelicens

1. For at kunne deltage i aktiviteterne under D.Kar.F. skal medlemmer være i besiddelse af gyldig karatelicens.
2. En karatelicens er personlig og skal være udstedt på navn.
3. Karatelicens udstedes af forbundet efter anmodning fra medlemmets klub.
4. Fratagelse af karatelicens kan anvendes som disciplinærmiddel.
5. For udstedelse af karatelicens opkræves et gebyr, der tilfalder D.Kar.F.s kasse.
6. Herudover betales en afgift for hvert år licensen er gyldig. Afgiften opkræves af D.Kar.F. Størrelsen af gebyret fastsættes af bestyrelsen.
7. Ved alle forbundets arrangementer skal karatelicens foreligge og kunne dokumenteres.

# § 5 Forbundets ledelse/afstemningsregler

1. Forbundets øverste myndighed er generalforsamlingen. Den overordnede ledelse varetages af bestyrelsen og den daglige ledelse af forbundssekretæren.
2. Alle medlemmer af klubber under D.Kar.F. er valgbare til tillidsposter inden for D.Kar.F. (bortset fra associerede klubber) forudsat, at (i) medlemmet er over 18 år og (ii) indstillet til tillidsposten af sin klub eller af bestyrelsen, jf. § 6 H.
3. Alle tillidshverv inden for D.Kar.F. er ulønnede. Udgifter til rejser og diæter kan alene betales efter reglerne i “Vedtægt for diæter og rejsegodtgørelse inden for D.Kar.F.”.
4. Hvor intet andet er bestemt i det følgende, er almindelig stemmeflerhed gældende ved afstemninger inden for D.Kar.F.
5. Er der stemmelighed ved afstemninger i bestyrelsen eller stående udvalg, er formandens stemme udslaggivende.
6. Er der stemmelighed ved personvalg, gøres afstemningen om mellem de personer, der ved første afstemning fik lige mange stemmer. Giver dette ingen afgørelse, afgøres valget ved lodtrækning.
7. For at ændre D.Kar.F.s love skal mindste 3/4 af de tilstedeværende repræsentanter stemme for ændringen. Vedtægtsændringer skal for at være gyldige godkendes af DIF og WKF.
8. D.Kar.F kan ikke opdeles i afdelinger.

# § 6 Generalforsamlingen

1. Generalforsamlingen består af bestyrelsen samt de af klubberne efter følgende retningslinier udpegede repræsentanter. En klubs repræsentanter skal udpeges blandt klubbens egne medlemmer.
2. I den udstrækning lokaleforholdene tillader det, er generalforsamlingen åben for enhver der ønsker at overvære den. Taleret på generalforsamlingen tilkommer bestyrelsen, repræsentanterne for medlemsklubber, jf. § 6 C og udvalgsmedlemmerne i egne sager. Dirigenten kan med forsamlingens samtykke meddele taleret til enhver, der ønsker ordet.
3. Stemmeret på generalforsamlingens møder har de tilsluttede klubber med en stemme for hvert klubmedlem der er i besiddelse af gyldig karatelicens. Stemmeretten udøves af den repræsentant, som klubben er berettiget til i henhold til § 6 D. Møder der færre repræsentanter fra en klub end denne er berettiget til, råder den eller de fremmødte repræsentanter over klubbens fulde antal stemmer. Der kan ikke meddeles fuldmagt til at stemme på andre klubbers vegne.
4. En klub er berettiget til 1 repræsentant for hver påbegyndt antal 50 klubmedlemmer, der er i besiddelse af gyldig karatelicens. Uanset om et medlem har løst flere karatelicenser, kan vedkommende kun regnes som et medlem.
5. Antallet af repræsentanter opgøres på basis af de pr. 1.februar i generalforsamlingsåret indgåede licensafgifter. En klub, der på generalforsamlingsdagen ikke har indbetalt forbundskontingentet for året, har ingen repræsentationsret på generalforsamlingen.
6. Generalforsamlingen afholder møde hvert år i maj måned. Dette møde betagnes som den ordinære generalforsamling.
7. Indkaldelse til den ordinære generalforsamling skal ske af to gange. Første indkaldelse skal udsendes senest 1. februar i generalforsamlingsåret. Udover meddelelse om tid og sted for mødets afholdelse skal indkaldelsen indeholde en fortegnelse over hvilke tillidsrepræsentanter, der er på valg med angivelse af, hvorvidt den nuværende indehaver modtager genvalg. Anden indkaldelse, der skal ske senest to uger forud for mødetidspunktet, skal - udover bekræftelse af tid og sted for mødets afholdelse - indeholde den fuldstændige dagorden og om muligt være bilagt skriftlig årsberetning, regnskab og budget. Indkomne forslag i deres fulde ordlyd og kandidatlister til de ledige tillidsposter søges offentliggjort på forbundets hjemmeside før generalforsamlingen og uddeles senest på generalforsamlingen. Den enkelte klub skal to uger før generalforsamlingen have oplyst, hvor mange repræsentanter, den er berettiget til.
8. Forslag, der ønskes behandlet på generalforsamlingen herunder forslag til kandidater til de ledige tillidsposter fremsendes til D.Kar.F.s kontor senest den 15. marts i generalforsamlingsåret.
9. Bestyrelsen og medlemsklubberne har ret til at stille forslag til generalforsamlingen. De associerede klubber har ikke denne ret.
10. Dagsorden for generalforsamlingen er:
11. Kontrol af repræsentanter
12. Valg af dirigent
13. Forelæggelse og behandling af årsberetning
14. Forelæggelse af budget
15. Fastlæggelse af forbundskontingent
16. Behandling af indkomne forslag
17. Valg til bestyrelse, herunder valg af forbundets formand, næstformand og kasserer
18. Valg til ordensudvalg
19. Valg af revisorer
20. Optagelse og eksklusion af klubber og personer
21. Eventuel udnævnelse af æresmedlemmer
22. Eventuelt
23. Generalforsamlingen skal afholde ekstraordinært møde, såfremt 25 % (heri medregnes ikke associerede klubber) eller flere af forbundets fuldgyldige medlemsklubber anmoder herom. Anmodningen skal fremsættes skriftligt og med angivelse af dagsorden. Mødeindkaldelse, der skal indeholde dagsordenen, skal udsendes senest 14 dage efter anmodningens fremsendelse.
24. Generalforsamlingen skal afholde ekstraordinært møde, når bestyrelsen anmoder om det.
25. Indkaldelse til et ekstraordinært møde skal udsendes senest to uger før mødets afholdelse.
26. På en ekstraordinær generalforsamling kan kun behandles det eller de emner, der har givet anledning til mødets indkaldelse.
27. Generalforsamlingen kan udnævne æresmedlemmer, der har ydet en særlig indsats for udvikling af karate i Danmark. Æresmedlemsskab er livsvarigt og kan kun ophæves af generalforsamlingen. Æresmedlemmet tildeles en særlig hædersgave, der skal returneres, når æresmedlemsskabet ophører ved død eller fratagelse af æresmedlemsskabet. Forbundets æresmedlemmer inviteres til at overvære forbundets generalforsamling, danske mesterskaber og internationale stævner, der afholdes i Danmark.

**§ 7 Bestyrelsen**

1. Den overordnede ledelse, herunder både den overordnede administrative og økonomiske ledelse af forbundet, påhviler bestyrelsen, der består af:

* Forbundsformand
* Forbundskasserer
* Næstformand
* Bestyrelsesmedlem 1
* Bestyrelsesmedlem 2
* Bestyrelsesmedlem 3

1. Bestyrelsen arbejdsopgaver er blandt andre at koordinere forbundets aktivitetsplan, udarbejde og godkende budgetforslag forud for forelæggelsen for generalforsamlingen, fastlægge tid og sted for Danmarksmesterskaber, godkende bestemmelser og regulativer for de faste udvalgs virke samt fastsætte de faste udvalgs kompetenceområder, at fastsætte gebyrtakster for udeblivelse og lignende, ligesom bestyrelsen skal tage stilling til klager over de faste eller specielle udvalgs afgørelser, såfremt afgørelse kan indankes for forbundets ordensudvalg.
2. Hvert år udsender bestyrelsen beretningerne fra udvalg som en samlet årsberetning fra D.Kar.F.
3. Bestyrelsen gennemfører generalforsamlingens beslutninger, forvalter forbundets kasse og arkiv og sørger for, at medlemmerne løbende holdes underrettet om alle forhold vedrørende forbundets virke.
4. Bestyrelsen, der i forening tegner D.Kar.F., kan ikke forpligtes økonomisk ud over forbundets formue.
5. Bestyrelsen kan meddele begrænset prokura til egne medlemmer.
6. Bestyrelsen kan godkende associering af nye klubber. Afviser bestyrelsen at associere en klub, skal afvisningen forelægges på førstkommende generalforsamling. Generalforsamlingen kan stadfæste eller annullere afvisningen, ligesom generalforsamlingen kan annullere associeringen, forlænge associeringsperioden eller godkende associerede klubber som fuldgyldige medlemsklubber.
7. Bestyrelsens medlemmer vælges for 2 generalforsamlingsperioder ad gangen, således at forbundsformand, næstformand og bestyrelsesmedlem 2 vælges på en generalforsamling. Forbundskasserer og bestyrelsesmedlem 1 og 3 vælges på den efterfølgende generalforsamling. Forbundet indsender årligt en liste over bestyrelsens medlemmer samt meddeler eventuelt formandsskifte til DIF.
8. Forbundsformanden er formand for bestyrelsen og leder bestyrelsens møder. Forbundsformanden er ligeledes ansvarlig for rettidige indkaldelser til bestyrelsens møder og for udarbejdelse af dagsorden.
9. Bestyrelsen skal afholde mindst 2 møder om året, men kan indkaldes, når bestyrelsen skønner et behov herfor, og skal indkaldes, såfremt 3 eller flere af bestyrelsens medlemmer anmoder om det. Et af bestyrelsens møder skal afholdes umiddelbart forud for årets ordinære generalforsamling. Forbundssekretæren deltager i bestyrelsesmøder uden at have stemmeret.
10. Indkaldelsen, der skal ske med mindst 3 ugers varsel, påhviler forbundsformanden.
11. Forbundssekretæren fører forbundets mødeprotokol, og næstformanden træder i formandens sted, såfremt denne har forfald i kortere perioder.
12. Forbundskassereren fører forbundets regnskab - udarbejder i samarbejde med udvalgsformændene forbundets budget og er ansvarlig for dets opfølgning.
13. Et rettidigt indkaldt bestyrelsesmøde er altid beslutningsdygtigt. Ved stemmelighed er formandens stemme udslaggivende.
14. Bliver en bestyrelsespost ledig i en valgperiode, konstituerer bestyrelsen en suppleant på den ledige post. Konstitutionen har gyldighed til førstkommende generalforsamling.
15. Bestyrelsen ansætter en fuldtids forbundssekretær, som varetager den daglige ledelse af forbundet i henhold til de af bestyrelsen trufne beslutninger og fastsatte retjningslinjer.
16. Bestyrelsen fastsætter gebyrer for sportslicens og satser for diæter og rejsegodtgørelse.

# § 8 Faste udvalg

1. Til at forestå og lede de sportslige aktiviteter indenfor forbundet nedsætter bestyrelsen følgende faste udvalg:

* Dommerudvalg
* Stævneudvalg
* Eliteudvalg
* Breddeudvalg
* Informationsudvalg
* Uddannelsesudvalg

1. Bestyrelsen udpeger de faste udvalgs medlemmer og formændene for disse.
2. Såfremt de faste udvalg ikke er repræsenteret i bestyrelsen, skal de enkelte formænd deltage i bestyrelsesmøderne. Formændene har således ret til at deltage i møderne og tage ordet, men har ikke stemmeret.

# § 9 Specielle udvalg

1. Til at forestå og lede en særlig aktivitet kan bestyrelsen nedsætte et specielt udvalg.
2. Et specielt udvalgs sammensætning, dets opgaver og beføjelser fastlægges afbestyrelsen.
3. Et specielt udvalg kan ikke tildeles opgaver eller beføjelser der griber ind i et fast udvalgs kompetenceområde.
4. Et specielt udvalg opløses, når dets opgave er løst. Som formand for et specielt udvalg skal altid udpeges et medlem af bestyrelsen.
5. Såfremt et specielt udvalgs opgave består i et arrangement, hvori en klub er involveret, skal den pågældende klub være repræsenteret i udvalget.

# § 10 Ordensudvalget

1. Udover de faste udvalg, jf. § 8 og de specielle udvalg, jf. § 9 har forbundet også et ordensudvalget med maksimum 3 medlemmer, der ikke tillige kan være medlem af forbundets bestyrelse.
2. Valg til ordensudvalget sker på forbundets ordinære generalforsamling og valget gælder for ét år ad gangen.
3. Udvalget vælger selv en formand blandt sine medlemmer. Valget gælder for ét år ad gangen.
4. Mindst et medlem af udvalget skal så vidt muligt have juridisk uddannelse.
5. Eventuel suppleant udpeges af bestyrelsen.
6. Udvalgets opgaver og beføjelser følger de til enhver tid gældende regler for appeludvalg i DIF.

# § 11 Sanktionsbestemmelser

**Klubber**

1. En klub kan ekskluderes eller udelukkes fra bestemte aktiviteter ud fra en afvejning af samme kriterier, som hvor optagelse nægtes, jf. § 3 B, eller såfremt medlemsklubbens opførsel strider mod D.Kar.F´s love, reglementer mv. eller medlemsklubben på grov måde har tilsidesat sine medlemspligter. Det bemærkes, at en klub kan ekskluderes eller udelukkes fra bestemte aktiviteter som følge af uacceptable handlinger eller udeladelser fra klubledelsens side.
2. Beslutningen om eksklusion eller udelukkelse fra bestemte aktiviteter træffes af bestyrelsen.
3. Beslutningen om eksklusion eller udelukkelse fra bestemte aktiviteter skal behandles på først kommende generalforsamling. Generalforsamlingen kan stadfæste, ændre, skærpe eller annullere den trufne afgørelse.
4. En klub skal gøres bekendt med sine ankemuligheder senest samtidig med, eller umiddelbart efter generalforsamlingens afgørelse
5. Klubben kan anke afgørelsen til D.Kar.F´s ordensudvalg. Anke skal indgives skriftligt og senest to uger efter afgørelsen er blevet meddelt.
6. Videre anke kan ske til DIF’s appeludvalg.
7. Beslutningen om eksklusion eller udelukkelse fra bestemte aktiviteter har virkning med det samme, uanset forelæggelse for generalforsamling og anke. Hverken forelæggelse eller anke har opsættende virkning.

**Enkeltpersoner**

1. En person kan ekskluderes eller udelukkes fra bestemte aktiviteter ud fra en afvejning af samme kriterier, som hvor optagelse af en forening nægtes, jf. § 3 B, eller såfremt personens opførelse strider mod D.Kar.F’s love, reglementer mv. eller såfremt personen på grov måde har tilsidesat sine pligter. En person kan gives karantæne eller ekskluderes, hvis personen har deltaget i idrætsaktiviteter, der er i strid med de for forbundet gældende regler, jfr. § 2D, hvilket omfatter WKF’s forbud mod at deltage i idrætsaktiviteter med eller arrangeret af dissidentforbund.
2. I tilfælde af eksklusion inddrages personens karatelicens.
3. Beslutning om eksklusion eller udelukkelse fra bestemte aktiviteter træffes alene af bestyrelsen og skal således ikke forelægges for generalforsamlingen.
4. Personen skal senest samtidig med, eller umiddelbart efter, bestyrelsensafgørelse meddeles, gøres bekendt med sine ankemuligheder.
5. Personen kan anke afgørelsen til D.Kar.F’s ordensudvalg. Anke skal indgives skriftligt og senest to uger efter, at afgørelsen er blevet meddelt.
6. Videre anke kan ske til DIF’s appeludvalg.
7. Beslutningen om eksklusion eller udelukkelse fra bestemte aktiviteter har virkning med det samme. Anke har således ikke opsættende virkning.

**Fællesbestemmelser for klubber og enkeltpersoner**

1. I mindre grove tilfælde kan beslutningen om udelukkelse fra bestemte aktiviteter gøres betinget. I så fald får sanktionen kun virkning, såfremt den pågældende klub eller enkeltperson igen forser sig indenfor et nærmere fastsat tidsrum.
2. I reglementet for de faste udvalgs virke, som fastsættes af bestyrelsen, skal det bestemmes, hvilke sanktioner udvalget kan iværksætte, såfremt reglementet overtrædes. De faste udvalg kan ikke bemyndiges til at idømme sanktioner med virkning, der gå ud over udvalgets kompetenceområder.
3. I eksklusions- eller udelukkelsessager skal den eller de, der er berørt af sagen, altid have mulighed for at udtale sig på eller forud for de møder, hvor sagen behandles.

# § 12 Revisorer

1. D.Kar.F. har maksimum 2 revisorer.
2. Revisorerne skal være regnskabskyndige.
3. Revisorerne vælges for 1 generalforsamlingsperiode ad gangen.
4. Revisorerne reviderer D.Kar.F.’s regnskab og skal føre en løbende kontrol med, at regnskabsføringen sker på betryggende måde.
5. Sammen med revisorerne kan vælges en revisorsuppleant.

# § 13 Administrative bestemmelser

1. Forbundets adresse er kontorets adresse.
2. Forbundets regnskabsår går fra 1. januar til 31. december.
3. For kontingenter og licensafgifter regnes betalingsåret fra 1. februar til 31. januar.
4. Ved for sen indbetaling af forbundskontingent pålignes der strafgebyr. Ved for sen indbetaling af licensafgift bortfalder licensen, og fornyet anmodning om karatelicens må fremsættes med deraf følgende gebyrbetaling.
5. Ved associering af nye klubber betales - uanset tidspunktet for associeringen - fuldt kontingent for det år, hvori associeringen sker. Bestyrelsen er berettiget til at fastsætte supplerende administrative bestemmelser, der dog skal være bragt til medlemmernes kundskab, før de gøres gældende.

# § 14 Forbundets opløsning

1. Forbundet kan opløses på en ordinær generalforsamling, hvor mindst 3/4 af de mulige repræsentanter er til stede, og hvor mindst 3/4 af disse stemmer for opløsningen.
2. Såfremt en ordinær generalforsamling, hvor forslag om forbundets opløsning er lovlig fremsat, ikke er kompetent til at vedtage forslaget, kan bestyrelsen på samme møde med almindelig stemmeflerhed vedtage at indkalde til en ekstraordinær generalforsamling,hvor eneste punkt på dagsordenen er forslaget om forbundets opløsning.
3. Indkaldelse til en på dette møde vedtaget ekstraordinær generalforsamling skal udsendes senest 10 dage efter vedtagelsen, og mødet afholdes tidligst 2 og senest 3 uger efter indkaldelsen.
4. På en efter denne fremgangsmåde indkaldt ekstraordinær generalforsamling kan opløsningen vedtages, såfremt mindst 3/4 af de fremmødte repræsentanter stemmer for forslaget.
5. I tilfælde af forbundets opløsning tilfalder forbundets ejendele DIF.

# § 15 Doping

1. Forbundet lader sine aktivitetsmedlemmer underkaste den dopingkontrol, der fastsættes på foranledning af DIF og WKF samt hertil relaterede organisationer.
2. Forbundet yder DIF, WKF og organisationernes organer enhver bistand, der måtte forlanges til varetagelse af organisationernes opgaver, herunder i samarbejde med organisationerne at gennemføre fornøden dopingkontrol ved WKF’s og/eller DIF’s foranstaltning.
3. Forbundet foretager ikke selv dopingkontrol eller dopinganalyser.
4. Såfremt sigtelse rejses mod en dansk idrætsudøver i forbindelse med dopingkontrol gennemført af en anden kompetent idrætsinstans i eller uden for Danmark, skal forbundet umiddelbart efter sagens afgørelse fremsende samtlige sagens dokumenter til DIF og WKF.

# § 16 Reglement om brugen af Dansk Karate Forbunds rejsegodtgørelser

**Rejser i Danmark**

1. Den, der ved udførelsen af et hverv for D.Kar.F. er nødt til at foretage en rejse i Danmark, er berettiget til at få rejseudgifterne refunderet efter de i stk. A - F nævnte bestemmelser.
2. Som regning for rejseudgifter anvendes det af bestyrelsen udformede skema: “Rejsegodtgørelse for rejser i Danmark”. For at være gyldigt skal skemaet være udfyldt som angivet i stk. C.
3. Rubrikken “Underskrift af udsteder” skal altid være underskrevet af en af efternævnte. Udsteder skal endvidere udfylde rubrikken med rejsens anledning. Den rejsende skal udfylde øvrige relevante punkter.

* Dommerudvalgets formand udsteder skemaer til dommere ved disses deltagelse i dommermøder stævner. Endvidere til medlemmer af dommerudvalget ved møder i udvalget.
* Landsholdets coach udsteder skemaer til landsholdets medlemmer ved træningsarrangementer.
* Bestyrelsen udsteder skemaer i alle andre tilfælde end nævnt under pkt. 1 - 2. Kassereren kan dog tillige udstede skemaer til de i pkt. 1 - 2 nævnte tilfælde.

1. Rejser skal ske med billigste offentlige transportmiddel.
2. Indsendelse af skemaet til forbundskassereren skal ske senest 1 måned efter rejsens afslutning. Bilag (billetter) skal vedlægges.
3. Enhver rejsegodtgørelsen skal godkendes af bestyrelsen, inden der foretages udbetaling. Såfremt den rejsende ønsker at rejse på anden måde end nævnt under punkt D, skal bestyrelsens godkendelse hertil indhentes på forhånd. Kørsel i bil refunderes efter den gældende takst for staten. Godtgørelse sker ved indsendelse af skemaet, jf. stk. B og E.

**Rejser i udlandet**

1. Rejseudgifter ved rejser i udlandet godtgøres kun efter bestyrelsens bestemmelse i hvert enkelt tilfælde.

# § 17 Godtgørelse af tabt arbejdsfortjeneste

A. Godtgørelse af tabt arbejdsfortjeneste kan kun finde sted efter bestyrelsens godkendelse i hvert enkelt tilfælde. Der kan ikke ydes sådant godtgørelse til bestyrelsens medlemmer.